Nobili ac preclaro militi domino Narwoni Jngeualdzson, capitaneo Finlandensi, proconsules et consules Reualienses salutem et veram dileccionem et amiciciam cum obsequii integritate. Vestram honestatem reuerendam scire volumus per presentes, nos vestram litteram, per vos nobis directam, condigne recepisse saneque intellexisse, tenore cuius nobis, quod dominum Nicolaum Thurson in aliquo confortare aut fauorem nostrum adhibere non deberemus, supplicastis, presertim scientes, nos cum jllustribus principibus ac nobilibus dominis domino Magno, Swecie et Norwegie rege seniore, necnon domino Haquino, earundem regionum rege juniori, et vobis eorumque omnibus familiaribus et vestris nil alias scire seu noscere quam sinceram et firmam amiciciam et karitatem. Et nobilibus principibus ac dominis predictis et vobis graciarum referimus acciones infinitas, et eorum familiarium quemlibet et vestrorum in omnibus, quibus poterimus, pro nostro posse fouere cupimus et promouere. Sic modo equali de domino Nicolao Thurson nil alias nisi veram scimus amiciciam et karitatem. [Si vero ad nostram pro suis negociis peragendis venerit ciuitatem, sibi aut nulli probo viro honeste non poterimus denegare, sed ipsum dominum Nicolaum aut suos in nullis contra narratos principes confortare, promouere aut fauorem nostrum exhibere non intendimus nec volumus, velud nos rogastis. Valeatis], et conseruet vos Deus sanum et incolumem per tempora longiora. Scripta Reualie, nostro sub secreto. Nedanför är i kanten tillagdt: Eciam liberam habemus ciuitatem, quod quilibet pro suis negocijs emendi et vendendi venire poterit et recedere, quod nemini [nos deceat abrenunciare honeste] poterimus denegare.